作者:王建
標題:寄崔列中丞
內容:火山無冷地，濁流無清源。人生在艱世，何處避讒言。諸侯鎮九州，天子開四門。尚有忠義士，不得申其冤。嘉木移遠植，為我當行軒。君子居要途，易失主人恩。我愛古人道，師君直且溫。貪泉誓不飲，邪路誓不奔。如何非岡阪，故使車輪翻。妓妾隨他人，家事幸獲存。當時門前客，默默空冤煩。從今遇明代，善惡亦須論。莫以曾見疑，直道遂不敦。